**Informatīvais ziņojums**

**“Par labklājības nozarē īstenotajiem energoefektivitātes paaugstināšanas projektiem 4.2.1.2. pasākuma “Veicināt energoefektivitātes paaugstināšanu valsts ēkās” pirmās projektu iesniegumu atlases kārtas ietvaros”**

# 1. Problēmas aktualitāte un informatīvā ziņojuma virzības pamatojums

2017. gada 13. novembrī Finanšu ministrija kā Eiropas Savienības struktūrfondu un Kohēzijas fonda (turpmāk – ES fondi) vadošā iestāde (turpmāk – FM) ir saņēmusi Eiropas Komisijas (turpmāk – EK) vēstuli “Par ERAF investīcijām ilgtermiņa aprūpes iestādēs ārpus 9. tematiskā mērķa”, ar kuru EK lūdz nodrošināt, ka nevienā tematiskā mērķa jomā sabiedriskajām ēkām paredzētās ES fondu investīcijas netiek piešķirtas ilgstošas sociālās aprūpes un sociālās rehabilitācijas institūcijām (turpmāk – ilgtermiņa aprūpes iestādes) (piemēram, specializētām iestādēm personām ar invaliditāti, garīgās veselības problēmām un bez vecāku aprūpes palikušiem bērniem). Vienlaikus Latvija kā dalībvalsts tiek aicināta virzīt investīcijas sabiedrībā balstītu sociālo pakalpojumu infrastruktūras attīstībai un nodrošināt, ka publiskās investīcijas netiek veiktas ilgtermiņa aprūpes iestāžu energoefektivitātes pasākumiem, informācijas un komunikācijas tehnoloģiju pasākumiem, kā arī citās tematiskajās jomās.

Atbildot uz EK vēstuli, FM[[1]](#footnote-1) paudusi neizpratni par EK nostājas maiņu attiecībā uz ES fondu ieguldījumiem ilgtermiņa aprūpes iestādēs energoefektivitātes paaugstināšanas (ēku siltināšanas) atbalsta ietvaros, ņemot vērā, ka ES fondu Uzraudzības komitejā (kuras sastāvā ir arī EK) un Ministru kabinetā (turpmāk – MK) jau pieņemti lēmumi par darbības programmas “Izaugsme un nodarbinātība” (turpmāk – DP) specifisko atbalsta mērķu un to pasākumu projektu iesniegumu atlases kritērijiem un īstenošanas nosacījumiem, tai skaitā apstiprināti arī DP 4.2.1. specifiskā atbalsta mērķa “Veicināt energoefektivitātes paaugstināšanu valsts un dzīvojamās ēkās” 4.2.1.2. pasākuma “Veicināt energoefektivitātes paaugstināšanu valsts ēkās” pirmās projektu iesniegumu atlases kārtas (turpmāk – 4.2.1.2. pasākums) projektu iesniegumu atlases kritēriji un īstenošanas nosacījumi.

Arī Labklājības ministrija (turpmāk – LM) nosūtījusi vēstuli[[2]](#footnote-2) EK, apliecinot deinstitucionalizācijas procesa prioritāti un uzsverot plānoto Eiropas Reģionālās attīstības fonda (turpmāk – ERAF) investīciju energoefektivitātes paaugstināšanai ilgtermiņa aprūpes iestādēs nozīmību, lai uzlabotu personu ar ļoti smagiem funkcionāliem traucējumiem dzīves apstākļus un veicinātu ilgstošās sociālās aprūpes pakalpojumu modernizāciju, kā rezultātā ilgtermiņā aprūpes iestādes daļēji būtu iespējams nodot pašvaldībām vai nevalstiskajām organizācijām sabiedrībā balstītu pakalpojumu sniegšanai.

Papildus LM ir saņēmusi FM aicinājumu[[3]](#footnote-3) sadarbībā ar Centrālo finanšu un līgumu aģentūru kā sadarbības iestādi (turpmāk – CFLA) un finansējuma saņēmējiem, kuri plāno ieguldījumus ilgtermiņa aprūpes iestādēs, izvērtēt riskus, kas saistīti ar jaunu valsts budžeta saistību uzņemšanos projektu īstenošanai, kā arī nepieciešamības gadījumā informēt MK par ministriju pārziņā esošās nozares projektu ieviešanas riskiem, kas var iestāties saistībā ar EK pieteikto problemātiku gadījumā, ja komunikācijas ar EK rezultātā attiecīgo projektu izmaksas tiek atzīstas par neatbilstoši veiktām.

LM sagatavotais informatīvais ziņojums par labklājības nozarē īstenotajiem energoefektivitātes paaugstināšanas projektiem 4.2.1.2. pasākuma ietvaros izskatīts š.g. 5. marta Ministru kabineta komitejas sēdē (prot. Nr. 8, 2.§), kurā pieņemts lēmums jautājuma izskatīšanu atlikt līdz laikam, kad tiks saņemts attiecīgs EK lēmums. LM uzdots pēc lēmuma saņemšanas no EK iesniegt Valsts kancelejā informāciju par jautājuma turpmāko virzību.

Š.g. 22. februārī LM un FM pārstāvji tikušies ar EK Nodarbinātības, sociālo lietu un iekļautības ģenerāldirektorāta un Reģionālās politikas un pilsētpolitikas ģenerāldirektorāta pārstāvjiem, lai pārrunātu sociālās infrastruktūras investīciju aktualitāti. Š.g. 10. aprīlī FM nosūtījusi vēstuli EK, lūdzot sniegt pēc iespējas ātrāku atbildi jautājumā par investīcijām ilgtermiņa aprūpes iestādēs.

Tā kā LM un FM ir vairākkārt lūgušas EK sniegt papildu skaidrojumus par rīcību situācijā, kad energoefektivitātes paaugstināšanas investīciju projekti paredz veikt ieguldījumus ilgtermiņa aprūpes iestādēs, bet EK atbilde joprojām nav saņemta, FM informatīvajā ziņojumā “Par Eiropas Savienības struktūrfondu un Kohēzijas fonda investīciju ieviešanas statusu” līdz š.g. maijam (izskatīts š.g. 5.jūnija Ministru kabineta sēdē) lūgusi LM aktualizēt jautājumu.

Ņemot vērā minēto, informatīvā ziņojuma projekts ir precizēts un jautājums tiek atkārtoti virzīts izskatīšanai MK.

# 2. Situācijas apraksts un nepieciešamie lēmumi

Saskaņā ar Partnerības līgumā Eiropas Savienības investīciju fondu 2014.-2020. gada plānošanas periodam un DP noteikto, DP 9. prioritārā virziena “Sociālā iekļaušana un nabadzības apkarošana” ietvaros ERAF ieguldījumi plānoti tikai sabiedrībā balstītu pakalpojumu infrastruktūras izveidei un attīstībai, atsakoties no investīcijām ilgtermiņa aprūpes institūcijās.

Ņemot vērā deinstitucionalizācijas procesa īstenošanai pieejamos resursus, Latvija izvēlējusies īstenot pakāpenisku atbalstu pārejai no institucionālās uz sabiedrībā balstītu aprūpi. Vienlaikus jāatzīst, ka ne visos gadījumos personām ar invaliditāti iespējams nodrošināt sabiedrībā balstītas aprūpes pakalpojumus (personām ar ļoti smagas vai smagas pakāpes funkcionēšanas ierobežojumiem). Tādējādi, lai nodrošinātu minētajām personām pienācīgus dzīves apstākļus un iespēju īstenot visas cilvēktiesības un pamatbrīvības bez jebkāda veida diskriminācijas invaliditātes dēļ, kā to nosaka Apvienoto Nāciju organizācijas Konvencija par personu ar invaliditāti tiesībām (turpmāk – ANO Konvencija), ieguldījumi energoefektivitātes paaugstināšanai ilgtermiņa aprūpes iestādēs ir vitāli svarīgi.

**Vienlaikus jāuzsver, ka, saskaņā ar Pamatnostādnēm sociālo pakalpojumu attīstībai 2014.-2020.gadam, ieguldījumi energoefektivitātes paaugstināšanai ilgtermiņa aprūpes iestādēs papildina investīcijas infrastruktūras attīstībai deinstitucionalizācijas procesa īstenošanai un ļauj kompleksi attīstīt sociālo pakalpojumu bāzes infrastruktūru un uzlabot personām ar invaliditāti pieejamo pakalpojumu kvalitāti.**

Energoefektivitātes uzlabošanai un siltumenerģijas patēriņa samazināšanai DP ietverts 4.2.1.2. pasākums, kura mērķis ir veicināt energoefektivitātes paaugstināšanu, viedu energovadību un atjaunojamo energoresursu izmantošanu tiešās valsts pārvaldes iestādes vai tās padotības iestādes, vai valsts deleģēto pārvaldes uzdevumu veicošas atvasinātas publiskas personas īpašumā, valdījumā vai lietošanā esošajās ēkās.

4.2.1.2. pasākuma projektu iesniegumu vērtēšanas kritēriji apstiprināti ar ES fondu Uzraudzības komitejas 2016. gada 23. jūnija protokollēmumu Nr. L-2016/37 un tajos veikti grozījumi saskaņā ar Uzraudzības komitejas 2017. gada 7. jūlija lēmumu Nr. L-2017/12. Savukārt 2016. gada 9. augustā apstiprināti Ministru kabineta noteikumi Nr. 534 “Darbības programmas “Izaugsme un nodarbinātība” 4.2.1. specifiskā atbalsta mērķa “Veicināt energoefektivitātes paaugstināšanu valsts un dzīvojamās ēkās” 4.2.1.2. pasākuma “Veicināt energoefektivitātes paaugstināšanu valsts ēkās” pirmās projektu iesniegumu atlases kārtas īstenošanas noteikumi” (turpmāk – MK noteikumi Nr. 534).

4.2.1.2. pasākuma ietvaros kopējais publiskais finansējums ir 82 619 415 EUR (ERAF finansējums 70 226 502 EUR un valsts budžeta finansējums 12 392 913 EUR). Publiskais finansējums tiek sadalīts kvotās ministrijām (pēc lietotāja, nevis īpašnieka) proporcionāli ministriju vai to padotības iestāžu īpašumā vai lietošanā esošo ēku apkurināmai platībai (m2).

Labklājības nozares energoefektivitātes paaugstināšanas projektu īstenošanai 4.2.1.2. pasākuma ietvaros kopējais ERAF un valsts budžeta finansējums 5 739 348 EUR apmērā. Tā ietvaros plānoti astoņi projekti, no kuriem sešus projektus īsteno ilgtermiņa aprūpes iestādes, proti – valsts sociālās aprūpes centri (turpmāk – VSAC).

Līdz šim CFLA apstiprinājusi ar nosacījumu četrus VSAC energoefektivitātes paaugstināšanas projektu iesniegumus par kopējo finansējumu 2 689 681 EUR apmērā. 2018. gada 8. janvārī CFLA vērtēšanai iesniegts piektais VSAC projekta iesniegums par kopējo finansējumu 517 000 EUR, savukārt līdz š.g. 31. augustam plānots iesniegt CFLA apstiprināšanai sesto VSAC projekta iesniegumu par kopējo finansējumu 1 091 544 EUR (skat. tabulu Nr. 1).

Uz Veselības un darbspēju ekspertīzes ārstu valsts komisijas, Valsts bērnu tiesību aizsardzības inspekcijas, valsts sabiedrības ar ierobežotu atbildību (turpmāk – VSIA) “Nacionālais rehabilitācijas centrs “Vaivari” un Valsts sociālās apdrošināšanas aģentūras plānotajiem energoefektivitātes paaugstināšanas projektiem (projektu iesniedzējs – VSIA “Šampētera nams”) informatīvajā ziņojumā iezīmētā problemātika neattiecas, jo šīs institūcijas nav klasificējamas kā ilgtermiņa aprūpes iestādes.

*Tabula Nr. 1*

**Labklājības nozares energoefektivitātes paaugstināšanas projekti 4.2.1.2. pasākuma pirmās projektu iesniegumu atlases kārtas ietvaros**

|  |  |  |  |  |  |
| --- | --- | --- | --- | --- | --- |
| **N.**  **p.k.** | **Projekta**  **iesniedzējs** | **Ēkas adrese** | **iesniegšanas datums** | **Statuss** | **Plānotais**  **finansējums, EUR** |
| **Iesniegtie projektu**  **iesniegumi:** | |  |  |  |  |
| **1** | VSAC “Kurzeme” filiāle “Liepāja” | Liepāja, Apšu iela 3a, LV-3401 | 31.07.2017. | Apstiprināts CFLA ar nosacījumu. 12.01.2018. iesniegti precizējumi. | **493 757** |
| **2** | VSAC “Rīga”  filiāle “Jugla” | Rīga, Braila iela 2 | 07.09.2017. | Apstiprināts CFLA ar nosacījumu. 05.12.2017. iesniegti precizējumi. | **1 031 910** |
| **3** | VSAC “Rīga”  filiāle “Baldone” | Mežvidu iela 17, Baldone, Baldone nov. | 07.09.2017. | Apstiprināts CFLA ar nosacījumu. 05.12.2017. iesniegti precizējumi. | **876 731** |
| **4** | VSAC “Latgale”  filiāle “Krastiņi” | “Geranimova” Kastuļinas pag., Aglonas nov. | 13.09.2017. | Apstiprināts CFLA ar nosacījumu. 29.12.2017. iesniegti precizējumi. | **287 283** |
| **5** | VSIA “Šampētera nams” | Rīgā, Ventspils iela 53, LV-1002 | 29.12.2017. | 01.06.2018. iesniegts precizēts projekta iesniegums. | **973 966** |
| **6** | VSAC “Zemgale” filiāle “Ķīši” | “Ķīši”, Jaunsātu pagasts, Tukuma nov.  LV-3128 | 08.01.2018. | Iesniegts. | **517 000** |
| **Plānotie projektu**  **iesniegumi:** | |  |  |  |  |
| **7** | VSAC “Vidzeme” filiāle “Rūja” | “Rūja”, Jeru pagasts,  Rūjienas nov.  LV-4324 |  | Plānots iesniegt līdz 31.08.2018. | **1 091 544** |
| **8** | VSIA “Šampētera nams” | Rēzekne, Viļānu iela 8 |  | Plānots iesniegt līdz 31.12.2018. | **467 157** |
| **Kopā I kārta** | |  |  |  | **5 739 348** |

Sociālo pakalpojumu veidus, pakalpojumu sniegšanas principus un saņemšanas kārtību Latvijā regulē Sociālo pakalpojumu un sociālās palīdzības likums. Saskaņā ar minēto likumu, VSAC darbība tiek finansēta no valsts budžeta līdzekļiem. Lai sagatavotu labklājības nozares energoefektivitātes paaugstināšanas projektu iesniegumus 4.2.1.2. pasākuma ietvarā, līdzšinēji veiktas darbības projektu tehniskās dokumentācijas izstrādei (ēku energoefektivitātes novērtēšana un pārskats, būvprojekta ekspertīzes, tehniskā projekta izstrāde, vienkāršotās fasādes atjaunošanas projekta izstrāde u.c.) kopumā piecos VSAC par kopējo finansējumu 96 269,95 EUR (izmaksas 61 420,95 EUR apmērā no valsts budžeta līdzekļiem faktiski veiktas 2017. gadā).

Lai novērstu turpmāku valsts budžeta līdzekļu nelietderīgu izmantošanu, mazinātu negatīvu ietekmi uz valsts budžeta līdzekļu attiecināmību un novērstu iespējamos neatbilstoši veiktu izmaksu riskus labklājības nozarē īstenotajos energoefektivitātes paaugstināšanos projektos 4.2.1.2.pasākuma ietvaros, LM ir rosinājusi ar būvniecību saistīto iepirkuma procedūru apturēšanu līdz EK nostājas noskaidrošanai. Arī CFLA, lai pieņemtu lēmumu par to energoefektivitātes projektu apstiprināšanu[[4]](#footnote-4), kuros plānotas investīcijas ilgtermiņa aprūpes iestādēs, sagaida konceptuālu lēmumu par tālāku projektu virzību.

Ievērojot augstākminēto, šobrīd labklājības nozares energoefektivitātes paaugstināšanas projektu ieviešana nosacīti ir uz laiku apturēta (“iesaldēta”), kas potenciāli rada šādu risku iestāšanos:

* negatīva ietekme uz personu ar invaliditāti tiesību ievērošanu atbilstoši ANO Konvencijai;
* netiek nodrošināta projektu īstenotāju tiesiskā paļāvība turpināt uzsākto projektu īstenošanu;
* apdraudēta labklājības nozarē īstenoto energoefektivitātes paaugstināšanas projektu rezultātu sasniegšana, kavējot labklājības nozares energoefektivitātes paaugstināšanas projektu mērķu un rādītāju izpildi, kam ir tieša negatīva ietekme uz DP 4. prioritārā virziena “Pāreja uz ekonomiku ar zemu oglekļa emisijas līmeni visās nozarēs” snieguma ietvara mērķu izpildi;
* zaudēta iespēja VSAC ēku energoefektivitātes paaugstināšanas pasākumus īstenot esošajā būvniecības sezonā (savlaicīgi izsludināt iepirkumu procedūras un nodrošināt būvdarbu veikšanu);
* nelietderīgi izmantoti valsts budžeta līdzekļi tehnisko projektu izstrādei, kas nozarei pieejami ierobežotā apmērā;
* deinstitucionalizācijas procesa kavēšana saistībā ar divu VSAC filiāļu reorganizāciju, t.sk. VSAC “Rīga” filiāles “Teika” reorganizāciju, kas ir viens no darbības programmas “Izaugsme un nodarbinātība” 9.2.2. specifiskā atbalsta mērķa “Palielināt kvalitatīvu institucionālai aprūpei alternatīvu sociālo pakalpojumu dzīvesvietā un ģimeniskai videi pietuvinātu pakalpojumu pieejamību personām ar invaliditāti un bērniem” 9.2.2.1. pasākuma “Deinstitucionalizācija” iznākuma rādītājiem[[5]](#footnote-5), jo energoefektivitātes paaugstināšanas projektu ietvaros pieteiktās VSAC telpas tiek rezervētas klientu daļējai pārvietošanai un VSAC kopējās infrastruktūras optimizācijai.

Ņemot vērā potenciāli iezīmētos riskus, nepieciešams MK lēmums:

1. **Atļaut turpināt labklājības nozares energoefektivitātes paaugstināšanas projektu atlasi un sagatavošanos darbības programmas “Izaugsme un nodarbinātība” 4.2.1.specifiskā atbalsta mērķa “Veicināt energoefektivitātes paaugstināšanu valsts un dzīvojamās ēkās” 4.2.1.2.pasākuma “Veicināt energoefektivitātes paaugstināšanu valsts ēkās” projektu īstenošanai pirmās projektu iesniegumu atlases kārtas ietvaros;**
2. [**Darbības programmas “Izaugsme un nodarbinātība” 4.2.1.specifiskā atbalsta mērķa “Veicināt energoefektivitātes paaugstināšanu valsts un dzīvojamās ēkās” 4.2.1.2.pasākuma “Veicināt energoefektivitātes paaugstināšanu valsts ēkās” pirmās projektu iesniegumu atlases kārtas ietvaros līgumsaistības uzņemamas pēc Eiropas Komisijas pozitīva atzinuma saņemšanas.**](https://likumi.lv//ta/id/284333?&search=on)

|  |  |
| --- | --- |
| Ar cieņu, |  |
| ministrs | Jānis Reirs |

13.07.2018 8:46

1814

Grante, 67021605

[dita.grante@lm.gov.lv](mailto:dita.grante@lm.gov.lv)

1. FM 2017. gada 27. decembra vēstule Nr. 21-3-03/8794 “Par ERAF investīcijām ilgtermiņa aprūpes iestādēs ārpus 9. tematiskā mērķa”. [↑](#footnote-ref-1)
2. Labklājības ministra 2017. gada 5. decembra vēstule Nr. 36-1-03/1985 ES reģionālās politikas komisārei Korīnai Krecu (Corina Creţu). [↑](#footnote-ref-2)
3. FM 2017. gada 1. decembra vēstule Nr. 21-3-01/8306 “Par saņemto Eiropas Komisijas vēstuli par ieguldījumiem ilgtermiņa sociālās aprūpes institūcijās”. [↑](#footnote-ref-3)
4. Saskaņā ar Eiropas Savienības struktūrfondu un Kohēzijas fonda 2014.-2020. gada plānošanas perioda vadības likuma 29. pantu, sadarbības iestāde lēmumu par projekta iesnieguma apstiprināšanu, apstiprināšanu ar nosacījumu vai noraidīšanu pieņem triju mēnešu laikā pēc projekta iesnieguma iesniegšanas beigu datuma, ja vien normatīvajā aktā par specifiskā atbalsta mērķa īstenošanu nav noteikts cits termiņš. [↑](#footnote-ref-4)
5. DP iznākuma rādītājs i.9.2.2.e “Slēgšanai atbalstīto ilgstošas sociālās aprūpes un sociālās rehabilitācijas institūciju/filiāļu skaits”. [↑](#footnote-ref-5)